**Príhovor kňaza**(takto alebo podobne)**:**

Teraz sa spýtame všetkých, ktorí sem dnes s vami prišli – krstných rodičov, starých rodičov a ostatných príbuzných i celého zhromaždenia veriacich – či chcú sprevádzať tieto rodiny pri príprave ich detí k sviatostnému životu. Ako členovia Božej rodiny máme zodpovednosť podporovať, pomáhať a modliť sa za tieto deti. Ony nám pripomínajú, že krstom sme sa všetci stali Božími deťmi.

A tak sa všetci postavme a vzdávajme vďaky Bohu za dar krstnej viery obnovením krstných sľubov.

**Kňaz:** Zriekate sa zlého ducha?

**Všetci:** Zriekam.

**Kňaz:** Aj všetkých jeho skutkov?

**Všetci:** Zriekam.

**Kňaz:** Aj všetkých jeho pokušení?

 **Všetci:** Zriekam.

**Kňaz:** Veríte v Boha, Otca všemohúceho, Stvoriteľa neba i zeme?

**Všetci:** Verím.

**Kňaz:** Veríte v Ježiša Krista, jeho jediného Syna a nášho Pána, narodeného z Márie Panny, umučeného a pochovaného, ktorý vstal z mŕtvych a sedí po pravici Otca?

**Všetci:** Verím.

**Kňaz:** Veríte v Ducha Svätého, v svätú Cirkev katolícku, v spoločenstvo svätých, v odpustenie hriechov, vo vzkriesenie tela a v život večný?

**Všetci:** Verím.

**Kňaz:** Chcete podporovať, pomáhať a modliť sa za tieto deti, ich rodičov, katechétov, animátorov a kňazov pri ich príprave na sviatostný život?

**Všetci:** Chcem.

**Kňaz:** Keď začíname dielo prípravy na sviatostný život týchto detí, nech láska Boha, nášho Stvoriteľa nás podporuje, nech svetlo Kristovo nás vedie a nech Duch Svätý nás posilňuje teraz i na veky vekov.

**Všetci:** Amen.